b'\n_START_ARTICLE_\nZastava Bosne i Hercegovine\n_START_SECTION_\nOpis\n_START_PARAGRAPH_\nZastava se sastoji od tamno plavog polja s jednakokra\xc4\x8dnim pravokutnim \xc5\xbeutim trokutom \xc4\x8diji jedan krak dodiruje gornju stranicu zastave a drugi je okrenut prema vijore\xc4\x87oj stranici. Du\xc5\xbe hipotenuze trokuta nalazi se devet bijelih petokrakih zvijezda od kojih se prvoj i posljednjoj vidi samo polovica._NEWLINE_Prvotna svijetloplava boja na zastavi bila je plava Ujedinjenih naroda. Me\xc4\x91utim, izabrana je tamno plava, koja odgovara plavoj boji zastave Europske unije._NEWLINE_Tri kuta trokuta simboliziraju zemljopisni oblik zemlje i tri konstitutivna naroda BiH: Bo\xc5\xa1njake, Srbe i Hrvate. Zvjezdice predstavljaju Europu._NEWLINE_Pitanje zastave Bosne i Hercegovine nije rje\xc5\xa1avano Pari\xc5\xa1kim mirovnim sporazumom 1995., kojim je konstituirana dana\xc5\xa1nja Bosna i Hercegovina. Politi\xc4\x8dki su predstavnici konstitutivnih naroda dugo iznosili radikalno razli\xc4\x8dite prijedloge zajedni\xc4\x8dke zastave, oko kojih se nisu mogli dogovoriti. Bilo je prijedloga za zastavu s podijeljenim poljima za Federaciju i Republiku Srpsku ili za tri konstitutivna naroda, pa \xc4\x8dak i jedan za zastavu s dva razli\xc4\x8dita lica._NEWLINE_Po\xc4\x8detkom 1998. godine, Visoki predstavnik za BiH Carlos Westendorp odbacio je sve autohtone i iza\xc5\xa1ao s nekoliko neutralnih prijedloga oko kojih zastupnici Parlamentarne skup\xc5\xa1tine ponovno nisu uspjeli prikupiti potrebnu ve\xc4\x87inu, uz suzdr\xc5\xbeanost svih zastupnika SDS-a i HDZ-a. Dana 3. velja\xc4\x8de 1998. godine Westendorp je donio Odluku o nametanju Zakona o zastavi BiH kojom je proglasio sada\xc5\xa1nju zastavu._NEWLINE_Parlamentarna skup\xc5\xa1tina Bosne i Hercegovine (Zastupni\xc4\x8dki dom 6. lipnja 2001., a Dom naroda 23. svibnja 2001.) usvojila je Zakon o zastavi BiH 2001. godine. Zakon je objavljen u Slu\xc5\xbebenom glasniku Bosne i Hercegovine 3. kolovoza 2001. godine.\n_START_SECTION_\nZastava Bosne i Hercegovine u Austrougarskoj Monarhiji\n_START_PARAGRAPH_\nOd 1878. kada Bosna i Hercegovina postaju dio Austrougarske Monarhije dobijaju zastave, Bosna zastavu sa gornjim crvenim i donjim \xc5\xbeutim poljem a Hercegovina zastavu sa gornjim \xc5\xbeutim i donjim crvenim poljem. Zbog nedostatka heraldi\xc4\x8dke tradicije i politi\xc4\x8dke osjetljivosti Bosna i Hercegovina su dobile novi zemaljski grb tek 1889. godine. Zemaljska vlada BiH je odredila da \xc4\x87e grb biti \xc5\xbeuto polje s crvenom naoru\xc5\xbeanom rukom. Grb je nastao na predlo\xc5\xa1ku grba Hrvatini\xc4\x87a i kraljevske krune koja je objedinjavala Bosnu i Hercegovinu u jednu cjelinu. Novi grb i zastave trebali su simbolizirati zasebnost Bosne i Hercegovine unutar Austrougarske Monarhije, ali ujedno ja\xc4\x8dati formiranje bo\xc5\xa1nja\xc4\x8dke nacije.\n_START_SECTION_\nKomunisti\xc4\x8dko razdoblje\n_START_PARAGRAPH_\nNakon raspada Austrougarske Monarhije i uspostavom Kraljevine Jugoslavije 1918., Bosna i Hercegovina gubi svoju posebnost, pa time i potrebu za posebnim obilje\xc5\xbejima. Raspadom Nezavisne Dr\xc5\xbeave Hrvatske i uspostavom SFR Jugoslavije ponovno se aktualizira pitanje bosanskohercegova\xc4\x8dke zastave, odnosno grba._NEWLINE_ Dr\xc5\xbeavna zastava Narodne Republike Bosne i Hercegovine sastoji se iz tri boje: plave, bijele i crvene, koje se nalaze u vodoravnom polo\xc5\xbeaju. Odnos\xc5\xa1irine i du\xc5\xbeine zastave jeste jedan prema dva. Na sredini zastave nalaze sedvije petokrake zvijezde, crvena i zlatna, \xc4\x8diji se kraci me\xc4\x91usobno ukr\xc5\xa1tavaju.Donja, zlatna petokraka zvijezda je manja, sa \xc5\xa1irim uglovima i manjim vrhovi-ma. Njen donji krak ulazi do tre\xc4\x87ine crvene boje zastave, tako da gornji kracizvijezde dobivaju odgovaraju\xc4\x87e mjesto u plavoj boji zastave. Gornja, crvena petokraka zvijezda je ve\xc4\x87a, sa zlatnom ivicom. Njen gornji krak ulazi do po-lovine plave boje zastave, tako da donji kraci zvijezde dobivaju odgovaraju\xc4\x87emjesto u crvenoj boji zastave._NEWLINE_ \xe2\x80\x93 Prvi prijedlog zastave SR BiH_NEWLINE_Oko pitanja grba i zastave vodile su se \xc5\xbeustre rasprave. Rasprava se zao\xc5\xa1trila odmah nakon prvog prijedloga. Jedni su zagovarali boje jugoslavije: plavu, bijelu i crvenu. Drugi su zagovarali isklju\xc4\x8divo crvenu boju, a tre\xc4\x87i su i\xc5\xa1li za tim da zastava predstavlja tri naroda Bosne i Hercegovine, no zbog tehni\xc4\x8dke neizvodivosti prijedlog je odba\xc4\x8den. Kako je ve\xc4\x87ina zastupnika u skup\xc5\xa1tini podr\xc5\xbeala crvenu boju zastave, bilo je jasno da \xc4\x87e prvi prijedlog otpasti. Argumenti za crvenu boju bile su tvrdnje da je pod crvenom zastavom zapo\xc4\x8det najve\xc4\x87i broj ustanaka i da je u BiH proliveno najvi\xc5\xa1e krvi u Drugom svjetskom ratu. Tako\xc4\x91er je kasnije odlu\xc4\x8deno da se na zastavi treba prikazati pripadnost SR Bosne i Hercegovine Jugoslaviji. Zastava s ovim prijedlozima jednoglasno je prihva\xc4\x87ena._NEWLINE_ Dr\xc5\xbeavna zastava Narodne Republike Bosne i Hercegovine je crvene boje.Odnos \xc5\xa1irine i du\xc5\xbeine je jedan prema dva. Na gornjem uglu zastave do kopljanalaze se zlatnom (\xc5\xbeutom) bojom oivi\xc4\x8dene boje dr\xc5\xbeavne zastave FNRJ, sacrvenom petokrakom zvijezdom na sredini, koje zapremaju jednu \xc4\x8detvrtinu\xc5\xa1irine odnosno du\xc5\xbeine zastave. Zvijezda ima pravilan petokraki oblik i zlatnu(\xc5\xbeutu) ivicu. Gornji krak zvijezde ulazi do polovine plave boje, tako da donjikraci zvijezde dobivaju odgovaraju\xc4\x87e mjesto u crvenoj boji._NEWLINE_ \xe2\x80\x93 Usvojeni nacrt o zastavi SR BiH.\n_START_SECTION_\nZastava neovisne BiH do 1998.\n_START_PARAGRAPH_\nPrva zastava neovisne BiH, usvojena po progla\xc5\xa1enju neovisnosti 1992., bila je bijela zastava sa \xc5\xa1titom s ljiljanima koji je preuzet od prvog bosanskog kralja iz 14. stolje\xc4\x87a Tvrtka Kotromani\xc4\x87a. Isti \xc5\xa1tit sa sli\xc4\x8dnom zastavom koristila je bosanska vojna postrojba u vrijeme Kosovske bitke protiv Osmanlija. Zastava je zamijenjena jer se smatrala previ\xc5\xa1e bo\xc5\xa1nja\xc4\x8dki orijentiranom. Republika Bosna i Hercegovina nastavila je koristiti zastavu s ljiljanima i nakon Pari\xc5\xa1kog mirovnog sporazuma sve do velja\xc4\x8de 1998., kada je Visoki predstavnik proglasio sada\xc5\xa1nju zastavu._NEWLINE_Zastava s ljiljanima se i danas rabi (neslu\xc5\xbebeno) u naseljima i dijelovima naselja s bo\xc5\xa1nja\xc4\x8dkom ve\xc4\x87inom te na svadbama Bo\xc5\xa1njaka.'